SL Uradni list Evropske unije C 130/12

Objava vloge za spremembo na podlagi člena 6(2) Uredbe Sveta (ES) št. 510/2006 ali zaščiti geografskih označb in označb porekla za kmetijske proizvode in živila

2009/C 130/08

Ta objava daje pravico do ugovora zoper vlogo za spremembo na podlagi člena 7 Uredbe Sveta (ES) št. 510/2006. Izjavo ali ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„PESCA DI VERONA“

ES št.: IT-PGI-0005-0579-15.12.2006

ZGO ( X ) ZOP ( )

1. Ime

„Pesca di Verona“

2. Država članica ali tretja država

Italija

3. Opis kmetijskega proizvoda ali živilA

3.1 Vrsta proizvoda (kot v Prilogi II)

Razred 1.6. Sadje, zelenjava in žita, sveži ali predelani

3.2 Opis proizvoda, za katerega se uporablja ime iz točke (1)

Geografska označba „Pesca di Verona“, ki se uporablja za vrsto Persica Vulgaris, Mill, se uporablja za breskve z belim in rumenim mesom ter za „pesche noci“ (imenovane tudi nektarine) z rumenim mesom za sorte zgodnjega, srednjega in poznega zorenja.

Breskve in „pesche noci“, imenovane tudi nektarine, se od nekdaj tržijo s skupnim imenom „Pesca di Verona“.

Priznane sorte se delijo po tipologiji in po obdobju zorenja:

Rumene breskve: Rich May, Crimson Lady, Spring Belle, Royal Gem, Royal Glory, Vistarichn (zgodnje); Rich Lady, Rome Star, Zee Lady (srednje); Kaweah (pozna).

Bele breskve: Maria Bianca, Greta (srednje); Tendresse, Tardivo Zuliani, Nichelini (pozne).

Rumene nektarine: Rita Star, Laura, Big Top (zgodnje); Venus, Stark Redgold, Sweet Red (srednje) in Sweet Lady (pozna).

Ob dajanju v uporabo mora imeti „Pesca di Verona“ ZGO naslednje lastnosti:

— okrogla oblika sadežev - ploščata za rumene in bele breskve, okroglo-podolgovata za rumene nektarine;

— barva lupine breskev in nektarin „Pesche di Verona“ se širi po površini sadeža in je zelo izrazita; značilna obarvanost površine prevladuje glede na barvo ozadja. Zlasti pri rumenih breskvah je obarvanost večja od 70 % celotne površine lupine, pri rumenih nektarinah je večja od 60 %, pri belih breskvah pa večja od 30 %;

— meso je zelo čvrsto, sočno, značilnega okusa zaradi primernega ravnovesja med stopnjo sladkorja in kislostjo kot posledica skromne vegetativne dejavnosti rastlin in posebnega podnebja. Pri rumenih breskvah je trdota večja od 3,70 kg/cm2, pri rumenih nektarinah večja od 4 kg/cm2; pri belih breskvah pa večja od 3 kg/cm2;

— okus je sladek pri lomnem količniku suhega ostanka najmanj 9,5 stopinje Brix za zgodnje sorte, do 10,5 stopinje Brix za sorte srednjega zorenja in 11,0 stopinj Brix za pozne sorte;

— organoleptična lastnost: uravnotežena do polkisla; pokazatelj dozorelosti, izražen kot razmerje med stopnjo sladkorja (stopinje Brix) in kislostjo (meq/100 cc), je več kot 1,50 za polkisle sorte in 0,70 za kisle sorte;

— najmanjša velikost sadeža je pri zgodnjih sortah 61 mm, pri srednjih in poznih pa 67 mm.

Priznanje „Pesca di Verona“/ZGO lahko pridobijo samo breskve in nektarine, ki spadajo v kategoriji „ekstra“ in „I“.

3.3. Surovine (samo za predelane proizvode)

Ni pomembno.

3.4. Krma (samo za proizvode živalskega izvora)

Ni pomembno.

3.5. Posebni proizvodni postopki, ki jih je treba izvajati na opredeljenem geografskem območju

Sistemi zasaditve, velikost dreves in tehnike zimskega in poletnega obrezovanja morajo biti prilagojeni pogojem območja proizvodnje, da se dosežeta kar največje osončenje in ozračenost vsakega dela drevesne krošnje; dovoljeno je samo takšno oblikovanje, ki je značilno za to območje: oblika „nizke veronske posode“ in prečne črke „Y“ z obveznim zatravljenjem.

Ob upoštevanju občuljivosti ravnanja z breskvami se obiranje pridelka vrši v 3 fazah in ga je treba opraviti ročno.

3.6. Posebna pravila za rezanje, ribanje, pakiranje idr.

„Pesca di Verona“ ZGO se pakira v pladnje, zapečatene s plastično folijo, v eno in dvokilogramske škatle, ali pa v kartonske, lesene ali plastične palete dimenzij 30 × 40, 30 × 50 ali 40 × 60.

Trži se od 10. junija do 20. septembra; vsi proizvodi in embalaža nosijo pečat garancije, tako da se pečat ob odpiranju embalaže pretrga.

3.7. Posebna pravila za označevanje

Proizvodi in njihove ovojnice, zlasti vnaprej natisnjen trak na škatlah, vnaprej natisnjena plastična folija na pladnjih in embalaža (platoji) ter nalepke (na pladnjih in škatlah), morajo vsebovati logotip „Pesca di Verona“ ZGO. Na nalepki je lahko navedena sorta breskve ali nektarine.

Prepovedana je kakršna koli dodatna navedba, ki v tej specifikaciji ni predvidena. Dovoljena je uporaba blagovne znamke, vendar mora biti vsaka navedba, ki se razlikuje od navedbe proizvoda „Pesca di Verona “ ZGO bistveno manjše velikosti od tiste, ki se uporablja za proizvod „Pesca di Verona “ZGO.

Logotip je okrogle oblike. Na zgornjem robu je napis „Indicazione Geografica Protetta“, na dnu pa je na sredini navedena kratica I.G.P. V notranjosti kroga je upodobljena beskev, ki se dviguje iz hribovite narave veronskega območja. Napis „Pesca di Verona“ je okrašen z zastavico, v kateri piše „dal 1584“, to je datum odkritja prvih dokumentov, ki omenjajo breskve v Veroni.

4. Jedrnata opredelitev geografskega območja

Območje pridelave „Pesca di Verona“ ZGO je omejeno na pokrajino Verona in vključuje predvsem celotno ozemlje občin Bussolengo, Buttapietra, Castel d'Azzano, Mozzecane, Pastrengo, Pescantina, Povegliano, S. Giovanni Lupatoto, Sommacampagna, Sona, Valeggio sul Mincio, Villafranca, Castelnuovo del Garda, Lazise, Sant’Ambrogio di Valpolicella, San Martino Buon Albergo, Verona, Zevio.

5. Povezava z geografskim območjem

5.1. Posebnost geografskega območja

Okoljski dejavniki

Za območje gojenja „Pesca di Verona“ so značilna zelo primerna tla, sestavljena iz prsti fluvio-glacialnega porekla. Aktivna plast te prsti, bogate s fosilnimi ostanki, je redko debelejša od 40 cm in leži na slojih gramoza in peska, zaradi česar je dobro drenirana in zelo primerna za gojenje breskev, ki zahteva porozna in zračna tla.

Celotno območje, v katerem gojijo „Pesca di Verona“, ima v vseh letnih časih blago in prijetno podnebje zaradi bližine Gardskega jezera, zlasti v mesecih, ki v podnebnem smislu običajno veljajo za ostre.

Pomembna je tudi zaščita, ki jo dajejo predalpsko okolje, reliefna razčlenjenost gora Berici in Euganei, Monte Baldo in drugih morenskih pobočij okoli jezera Garda ter Adige. Najnižja temperatura se pozimi redko spusti pod –10 °C, vendar kljub temu uspeva zadostiti potrebam različnih sort po mrazu. Na splošno dežuje predvsem jeseni in spomladi, količina padavin pa niha od 800 do 1 000 mm letno.

Zgodovinski dejavniki

Sloves breskev „Pesca di Verona“ sega precej daleč v zgodovino. Že Plinij je v rimski dobi v svojih spisih omenjal „pomo della lanuggine“ (puhasto jabolko), ki so ga gojili na veronskem območju. Andrea Mantegna je breskve pozneje upodobil v baziliki S. Zeno v Veroni (1400).

V članku v nekem lokalnem časopisu je bil leta 1934 objavljen slogan „Mangiate le squisite pesche di Verona“ (Jejte slastne breskve iz Verone), ki so ga nato povzeli na panojih, transparentih in nalepkah v vseh boljših restavracijah, javnih zgradbah, bankah itd. To poimenovanje se je uporabljalo za breskve in tudi za nektarine.

Danes uživa „Pesca di Verona“ velik sloves in se pojavlja na pomembnih natečajih za najboljši proizvod, na pomoloških razstavah in tradicionalnih lokalnih sejmih.

5.2. Posebnost proizvoda

Za „Pesca di Verona“ ZGO je značilna okrogla oblika sadeža - ploščata za rumene in bele breskve ter okroglo-podolgovata za rumene nektarine; barva lupine se širi po površini sadeža in je zelo izrazita; značilna obarvanost površine prevladuje glede na barvo ozadja. Meso je zelo čvrsto, sočno, značilnega okusa zaradi primernega ravnovesja med stopnjo sladkorja in kislostjo.

5.3. Vzročna zveza med geografskim območjem in kakovostjo ali značilnostmi proizvoda (za ZOP) ali posebno kakovostjo, slovesom ali drugo značilnostjo proizvoda (za ZGO)

Lastnosti in posebnosti „Pesca di Verona“ določajo pogoji proizvodnega območja in tudi stoletno izročilo dela človeških rok.

Kar zadeva posebne okoljske pogoje, predvsem veliko nihanje temperature, bližina jezera in vlaga, ki se zjutraj spusti na sadeže, dajejo lupini „Pesca di Verona“ izrazito sijočo barvo, ki se širi čez celotno površino sadeža.

Poleg tega tla fluvio-glacialnega porekla vplivajo na omejeno rast drevesa, kar omogoča osončenost in ozračenost krošnje, zato imajo njegovi sadeži značilno in izrazito obarvanost lupine, primerno ravnovesje med stopnjo sladkorja in kislostjo ter velikostjo in čvrstostjo mesa.

K ugodnim okoljskim pogojem je treba prišteti delovanje človeka, ki je z genetskimi izboljšavami, tradicionalnim oblikovanjem dreves v obliki „nizke veronske posode“ in prečne črke „Y“, skupaj z utrjenimi tehnikami obrezovanja in redčenja, omogočil pridelavo sadežev edinstvenega zunanjega videza z dobrim ravnovesjem med kislino in vsebnostjo sladkorja.

Sklic na objavo specifikacije

Vlada je začela nacionalni postopek ugovora z objavo predloga za priznanje zaščitene geografske označbe „Pesca di Verona“ v Uradnem listu Italijanske republike št. 64 z dne 17. marca 2006. Celotno besedilo proizvodne specifikacije je na voljo

na spletni strani: www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

ali

neposredno na domači strani ministrstva (www.politicheagricole.it), kjer izberete „Prodotti di Qualità“ (na levi strani) in nato „Disciplinari di Produzione all’esame dell’UE (Reg CE 510/2006)“.